Treth Trafodiadau Tir, Cymru Enwi a dod i rym 1 1 Enw’r Rheoliadau hyn yw Rheoliadau Treth Trafodiadau Tir (Addasu Rhyddhad ar gyfer Caffaeliadau sy’n Ymwneud ag Anheddau Lluosog) (Cymru) 2025. 2 Daw’r Rheoliadau hyn i rym ar 7 Chwefror 2025. Dehongli 2 Mae i eiriau ac ymadroddion a ddefnyddir yn y Rheoliadau hyn yr un ystyr ag sydd iddynt yn Neddf Treth Trafodiadau Tir a Gwrthweithio Osgoi Trethi Datganoledig (Cymru) 2017. Addasu rhyddhad ar gyfer caffaeliadau sy’n ymwneud ag anheddau lluosog 3 Yn Atodlen 13 i Ddeddf Treth Trafodiadau Tir a Gwrthweithio Osgoi Trethi Datganoledig (Cymru) 2017, ar ôl paragraff 7 mewnosoder— Amgylchiadau pan na fo is-anheddau yn cyfrif fel anheddau ar wahân 7A 1 Mae is-baragraff (3) yn gymwys mewn perthynas â thrafodiad trethadwy— a pan fo— i y prynwr yn unigolyn, a ii prif destun y trafodiad ar ffurf prif fuddiant mewn dwy annedd neu ragor (“yr anheddau a brynir”), b pan fo un yn unig o’r anheddau a brynir yn annedd gymwys, ac c nad yw paragraff 15 o Atodlen 5 yn gymwys iddo. 2 Ond nid yw is-baragraff (3) yn gymwys mewn perthynas â thrafodiad trethadwy— a sydd o fewn is-baragraff (1), a b y mae paragraff 18 o Atodlen 5 yn gymwys iddo (rhyng-drafodiad sy’n cael ei drin fel pe bai’n drafodiad eiddo preswyl cyfraddau uwch). 3 At ddibenion yr Atodlen hon, mae’r buddiannau yn yr annedd gymwys a grybwyllir yn is-baragraff (1)(b) ac annedd a brynir (neu fwy nag un annedd a brynir) sy’n is-annedd iddi i’w trin fel pe baent yn fuddiant mewn annedd unigol. 4 At ddibenion y paragraff hwn, mae annedd a brynir (“annedd A”) yn is-annedd i annedd gymwys (“annedd B”) pe bai annedd A yn is-annedd i annedd B at ddibenion Atodlen 5 (gweler paragraff 14 o’r Atodlen honno). 5 Yn y paragraff hwn, ystyr “annedd gymwys” yw annedd sy’n annedd gymwys at ddibenion Rhan 3 o Atodlen 5 (gweler paragraff 13 o’r Atodlen honno). Darpariaethau trosiannol 4 1 Mae’r diwygiadau a wneir gan y Rheoliadau hyn yn cael effaith mewn perthynas â thrafodiad tir sy’n cael effaith ar 7 Chwefror 2025 neu ar ôl hynny. 2 Ond nid yw’r diwygiadau a wneir gan y Rheoliadau hyn yn cael effaith mewn perthynas â thrafodiad tir os— a y rhoddir effaith i’r trafodiad yn unol â chontract yr ymrwymir iddo ac a gyflawnir yn sylweddol cyn 7 Chwefror 2025, neu b y rhoddir effaith i’r trafodiad yn unol â chontract yr ymrwymir iddo cyn 7 Chwefror 2025 ac nid yw wedi ei eithrio gan baragraff (3). 3 Mae trafodiad tir wedi ei eithrio— a os ceir unrhyw amrywiad i’r contract, neu os aseinir hawliau o dan y contract, ar neu ar ôl 7 Chwefror 2025, b os rhoddir effaith i’r trafodiad o ganlyniad i arfer unrhyw opsiwn, hawl rhagbrynu neu hawl debyg ar neu ar ôl 7 Chwefror 2025, neu c pan geir, ar neu ar ôl 7 Chwefror 2025, aseiniad, is-werthiant neu drafodiad arall yn ymwneud â’r cyfan neu ran o destun y contract, y caiff person heblaw’r prynwr o dan y contract yr hawl i alw am drosglwyddiad o ganlyniad iddo. 4 Os yw— a trafodiad tir ôl-gychwyn yn gysylltiol o ran trafodiad tir cyn-gychwyn, a b y trafodiad tir cyn-gychwyn yn drafodiad perthnasol at ddibenion paragraff 3 o Atodlen 13 i Ddeddf Treth Trafodiadau Tir a Gwrthweithio Osgoi Trethi Datganoledig (Cymru) 2017, nid yw’r diwygiadau a wneir gan y Rheoliadau hyn yn cael effaith mewn perthynas â’r trafodiad tir ôl-gychwyn. 5 Ym mharagraff (4)— a ystyr “trafodiad tir cyn-gychwyn” yw trafodiad tir sy’n cael effaith cyn 7 Chwefror 2025 neu sy’n bodloni’r amodau ym mharagraff (2)(a) neu (2)(b); b ystyr “trafodiad tir ôl-gychwyn” yw pob trafodiad tir arall. Mark Drakeford Ysgrifennydd y Cabinet dros Gyllid a’r Gymraeg, un o Weinidogion Cymru 5 Chwefror 2025